
        REPUBLIKA HRVATSKA
BJELOVARSKO-BILOGORSKA ŽUPANIJA
            GRAD GAREŠNICA
                Gradonačelnik

KLASA: 604-01/26-01/2
URBROJ: 2103-4-02-26-1
Garešnica, 01. listopada 2026. godine

Na temelju članka 15. stavka 1. i članka 4. stavka 2. Pravilnika o kriterijima za dodjelu stipendija učenicima i studentima s područja Grada Garešnice („Službeni glasnik Grada Garešnice“, broj: 8/23, dalje u tekstu: Pravilnik) te članka 53. Statuta Grada Garešnice („Službeni glasnik Grada Garešnice“, broj: 2/21 i 3/25), gradonačelnik Grada Garešnice, dana 01. listopada 2026. godine, donosi

ODLUKU
o raspisivanju Natječaja za dodjelu jedne stipendije 
za studij medicine u akademskoj godini 2026./2027.

I.

Gradonačelnik Grada Garešnice, u okviru kvote stipendija prema kriteriju uspješnosti i nadarenosti iz članka 4. stavka 1. podstavka 2. Pravilnika, raspisuje Natječaj za dodjelu 1 (jedne) stipendije za integrirani prijediplomski i diplomski sveučilišni studij medicine u akademskoj godini 2026./2027. (u daljnjem tekstu: Natječaj).

Navedeni Natječaj bit će raspisan tijekom mjeseca listopada 2026. godine u trajanju od najmanje petnaest (15) dana te objavljen na oglasnoj ploči Grada Garešnice, mrežnim stranicama Grada Garešnice i putem lokalnog radija.

II.

Za akademsku godinu 2026./2027. utvrđuje se mjesečni iznos namjenske stipendije za studenta/icu medicine u iznosu od 200,00 eura (slovima: dvjesto eura).
Stipendija će se isplaćivati za 10 mjeseci tijekom akademske godine.


III.

Stipendija iz točke I. ove Odluke dodjeljuje se studentu/studentici medicine koji/a ispunjava opće i posebne uvjete iz članka 6. i članka 7. podstavka b) Pravilnika (Kriterij uspješnosti i nadarenosti).

S obzirom na to da je ovaj Natječaj raspisan za studij medicine, na isti se mogu prijaviti isključivo kandidati upisani na navedeni studij. Ako se na Natječaj prijavi više kandidata koji ispunjavaju osnovne uvjete, izbor korisnika stipendije izvršit će se prema redoslijedu uspjeha u prethodnom obrazovanju, sukladno članku 14. stavku 1. Pravilnika.





IV.

Dodijeljena stipendija je bespovratna, pod uvjetom da korisnik stipendije u ugovorenom roku završi studij medicine te da, sukladno članku 23. stavku 1. Pravilnika, zadrži prijavljeno prebivalište na području Grada Garešnice najmanje dvije godine nakon stjecanja diplome.

U svrhu zaštite javnog interesa i osiguranja deficitarne zdravstvene skrbi na području Grada, a sukladno ovlaštenju iz članka 21. stavka 2. podstavka 3. i 5. Pravilnika, korisnik stipendije se ugovorom obvezuje prihvatiti ponuđeno zaposlenje u zdravstvenim ustanovama na području Grada Garešnice nakon završetka studija, na vremensko razdoblje od onoliko godina koliko je primao stipendiju Grada Garešnice.

Detaljni uvjeti, način ostvarivanja radne obveze te pravne posljedice u slučaju kršenja iste detaljnije će se urediti ugovorom o dodjeli stipendije.

V.
Ova Odluka stupa na snagu prvog dana od dana donošenja, a objavit će se na službenoj internetskoj stranici Grada Garešnice – www.garesnica.eu i na oglasnoj ploči Grada Garešnice.



                                                                             GRADONAČELNIK

                                                                                       Josip Bilandžija, dipl. ing.šum.

